Къуршыбгъэ
ТХЬЭГЪЭПСЭУ Увжыкъуэ
ГъущI хъарым ису, щхьэхуимыту
ЯIыгъщ къуршыбгъэ яубыдар.
Ар пагэщ, ауэ, гу лъимытэу,
ФIокIуэд Тхьэм фIыгъуэу къритар.
ФIокIуэд мызагъэу щыта и гур,
Насыпыншагъэм дэIэсар,
И дамэ уардэхэмкIэ уэгур
ЩIихуэрзыкIыну ягъэсар.
ФIокIуэд гупсысэ анэдэлъхур,
Къытримыдзэжу дыгъэ нур,
ЩIым, уафэм, бгым яхуиIэ щэхур,
Къуршыбгъэ хабзэу, лъапсэ куур…
И пщIыхьым хэтми сабиигъуэм
Къуршыжьхэм зэрыщыпсэуар,
Иджы къимыкIми едэ «абгъуэм», —
Сабыру ешх кърату хъуар.
ЗригъэкIуащи имей гъащIэм,
ЩэкIуэнми уэгуми щIэмыхъуэпс…
КъыфIэщIмэ ар къуршыбгъэ гъащIэ,
Щхьэ щэхуурэ щIигъэкIрэ нэпс?..
